|
గృహ నిర్మాణం మరియు పట్టణ వ్యవహారాల మంత్రిత్వ శాఖ
|
సైకిల్స్ ఫర్ చేంజ్ చాలెంజ్
తొలి జాబితాలో అవార్డుకు
ఎంపికైన11 నగరాలు!
ఆన్.లైన్ ద్వారా ఎం.ఒ.హెచ్.యు.ఎ. ప్రకటన
చాలెంజ్.పై నివేదిక విడుదల,.. ఆన్.లైన్ ఎగ్జిబిషన్ ప్రారంభం
స్మార్ట్ నగరాల పథకంలో భాగంగా ప్రారంభించిన సైకిల్స్ ఫర్ చేంజ్ చాలెంజ్ కార్యక్రమం కింద సైక్లింగ్ అగ్రగామి నగరాలుగా తొలి జాబితాలో ప్రతిష్టాత్మకమైన టైటిల్.కు దేశంలోని 11నగరాలను ఎంపిక చేసినట్టు భారత ప్రభుత్వం ప్రకటించింది. కేంద్ర గృహనిర్మాణ, పట్టణ పరిపాలనా మంత్రిత్వ శాఖ  చొరవతో నిర్వహించిన సైకిల్స్ ఫర్ చేంజ్ పోటీ మొదటి సీజన్ తదుపరి దశ ప్రారంభానికి సూచనగా ఈ అవార్డులను ప్రకటించారు. సైకిల్స్ ఫర్ చేంజ్ చాలెంజ్ అనే పథకంకింద సైక్లింగ్ కు అనువుగా వివిధ రకాల కార్యకలాపాలను నిర్వహించేందుకు, తద్వారా దేశంలో సైక్లింగ్ విప్లవానికి శ్రీకారం చుట్టేందుకు దేశవ్యాప్తంగా ఉన్న 107నగరాలు ఇదివకే ముందుకు వచ్చాయి. సైక్లింగ్ అగ్రగామి నగరాల ఎంపికకు ముందుగా ఈ ఏడాది ప్రారంభంలో 25 అగ్రశ్రేణి నగరాలను ఎంపిక చేశారు. 25 నగరాల జాబితానుంచి 11 అగ్రగామి నగరాలను జాతీయ, అంతర్జాతీయ నిపుణులతో కూడిన న్యాయనిర్ణేతల సంఘం ఎంపిక చేసింది. ఇలా ఎంపికైన నగరాలన్నింటికీ సైక్లింగ్ అగ్రగామి నగరాల అవార్డు కింద కోటి రూపాయల చొప్పున అందజేస్తారు. సైక్లింగ్ కార్యకలాపాలను మరింతగా ప్రోత్సహించేందుకు ఆయా నగరాలు ఈ మొత్తాన్ని వినియోగించుకోవచ్చు. సైక్లింగ్ చాలెంజ్ కింద ప్రయోగాత్మక పరీక్షలు నిర్వహించేందుకు ప్రత్యేక ఆసక్తి చూపించిన నాలుగు నగరాలు ప్రత్యేక ప్రస్తావనకు ఎంపికయ్యాయి. న్యాయనిర్ణేతల సఘం ఆధ్వర్యంలో ముందస్తుగా ఎంపికైన 25 నగరాల జాబితాను అనుబంధం-1.లో చూడవచ్చు.
అవార్డు గెలుచుకున్న 11 అగ్రగామి నగరాల జాబితాను 2021 జూలై 28న కేంద్ర గృహనిర్మాణ, పట్టణ పరిపాలనా మంత్రిత్వ శాఖ  కార్యదర్శి దుర్గా శంకర్ మిశ్రా ప్రకటించారు. ఆన్.లైన్ ద్వారా నిర్వహించిన కార్యక్రమంలో ఆయన ఈ మేరకు ప్రకటన చేశారు. కేంద్ర, రాష్ట్రప్రభుత్వాల అధికారులు, ఇండియా సైకిల్స్ ఫర్ చేంజ్ భాగస్వామ్య వర్గాలుగా పాలు పంచుకుంటున్న అన్ని నగరాల ప్రతినిధులు ఈ కార్యక్రమానికి హాజరయ్యారు.
ఈ కార్యక్రమంలో తొలి చాలెంజ్ నివేదికను ఆవిష్కరించారు. అలాగే, తొలి సీజన్ సైక్లింగ్ చాలెంజ్ పయనంలో పాలుపంచుకుంటున్న నగరాలను సూచిస్తూ, ఆన్.లైన్ ఎగ్జిబిషన్ ను కూడా ఈ సందర్భంగా ప్రారంభించారు. రెండవ సీజన్ సైక్లింగ్ చాలెంజ్ కార్యక్రమం 2021 ఆగస్టులో జరుగుతుందని, ఇందుకోసం తాజాగా దరఖాస్తులను ఆహ్వానిస్తామని కేంద్ర మంత్రిత్వ శాఖ ప్రకటించింది. అన్ని స్మార్ట్ నగరాలు, రాష్ట్రాల/కేంద్రపాలిత ప్రాంతాల రాజధాని నగరాలు, ఐదు లక్షల జనాభాను మించిన నగరాలనుంచి ఈ దరఖాస్తులను ఆహ్వానిస్తామని మంత్రిత్వ శాఖ ప్రకటించింది.
తొలి చాలెంజ్ నివేదిక
The ఇండియా సైకిల్స్ ఫర్ చేంజ్ తొలి సీజన్ కార్యక్రమానికి సంబందించిన నివేదికను ప్రజలకు వెల్లడించారు. —'భారత సైక్లింగ్ విప్లవోదయం’ పేరిట ఈ నివేదికను ఆవిష్కరించారు. సైక్లింగ్ చాలెంజ్ కార్యక్రమానికి సంబందించి వివిధ నగరాల్లో ఇప్పటివరకూ జరిగిన కృషిని ప్రశంసిస్తూ, భవిష్యత్తులో చేపట్టవలసిన కార్యకలాపాలను సూచిస్తూ నివేదికను విడుదల చేశారు. సైక్లింగ్ చాలెంజ్ లో వివిధ నగరాలు సాధించిన కీలక విజయాలను, క్షేత్రస్థాయి పరీక్షల్లో నేర్చుకున్న పాఠాలను, రానున్న సంవత్సరంలో చేపట్టబోయే ప్రణాళికలను ఈ నివేదికా పత్రంలో ప్రస్తావించారు. నివేదిక వివరాలకోసం https://smartnet.niua.org/indiacyclechallenge/ అన్న లింకును సంప్రదించవచ్చు.
ఆన్.లైన్ ఎగ్జిబిషన్ ప్రారంభం
భారతదేశంలో గత ఏడాదినుంచి సాగుతున్న సైక్లింగ్ విప్లవాన్ని అభినందిస్తూ, ఈ కార్యక్రమంలో 25అగ్రశ్రేణి నగరాల కృషిని వివరిస్తూ ఆన్.లైన్ ఎగ్బిబిషన్.ను కేంద్ర గృహనిర్మాణ, పట్టణ పరిపాలనా మంత్రిత్వ శాఖ ప్రారంభించింది. తొలి దశలో తమ వీధులను సైక్లింగ్.కు అనువుగా ప్రత్యేక మార్గాలుగా తీర్చి దిద్దేందుకు ఈ నగరాలన్నీ ప్రత్యేక చర్యలు తీసుకున్నాయి. ఇందుకోసం ఆయా నగరాలు ఉతృష్టమైన నాయకత్వ పటిమను ప్రదర్శించాయి. అన్ని వర్గాల పౌరుల సహకారంతో ఎంతో ఆసక్తితో చర్యలు తీసుకున్నాయి. తమతమ నగరాలు తీసుకున్న చర్యలను గురించి తెలుసుకునేందుకు పౌరులందరూ ఈ ఆన్ లైన్ ఎగ్జిబిషన్.ను సందర్శించవచ్చు. రెండవ దశలో సైక్లింగ్ కార్యకలాపాలను మరింత ముందుకు తీసుకెళ్లేందుకు, కార్యక్రమంలో పౌరులు కూడా చేతులు కలిపేందుకు ఇది దోహదపడుతుంది. ఈ ఆన్.లైన్ ఎగ్జిబిన్ ను చూసేందుకు https://smartnet.niua.org/indiacyclechallenge/online-exhibition-overview/ అనే ఈ లింకును సంప్రదించవచ్చు.
మున్ముందు జరిగే కార్యకలాపాలు
తొలి దశలో ముందస్తుగా ఎంపికైన 25 అగ్రశ్రేణి నగరాలు తదుపరి దశలోకి ప్రవేశిస్తాయి. సైక్లింగ్.కు అనువైన నగరాన్ని తయారు చేసేందుకు తదుపరి దశలో తగిన విధానాలను చేపట్టవలసి ఉంటుంది. అలాగే, అవసరమైన విభాగాల ఏర్పాటు, నగరవ్యాప్తంగా వర్తించే ప్రణాళికలకు రూపకల్పన వంటివి చేయాల్సి ఉంటుంది. ఆగస్టులో మొదలయ్యే ఇండియా సైకిల్స్ ఫర్ చేంజ్ చాలెంజ్ రెండవ సీజన్ కార్యక్రమాన్ని కూడా కేంద్ర మంత్రిత్వ శాఖ తాజాగా ప్రకటించింది. ఇందుకోసం అన్ని స్మార్ట్ నగరాలతో సహా, వివిధ రాష్ట్రాల కేంద్ర పాలిత ప్రాంతాల రాజధాని నగరాలు, ఐదు లక్షల జనాభాను మించిన నగరాలనుంచి దరఖాస్తులను స్వీకరించనున్నారు. గతం సంవత్సర కాలంలో ఇండియా సైకిల్స్ ఫర్ చేంజ్ చాలెంజ్ కార్యక్రమం నగరాలకు స్పూర్తిదాయంగా నిలిచింది. పర్యావరణ హితమైన, సృజనాత్మకమైన, పొదుపైన ఈ వినూత్న కార్యక్రమంలో ఆయా నగరాలు భాగస్వాములయ్యాయి. కార్యక్రమంలో పౌరులకూ ప్రమేయం కల్పించాయి. సైక్లింగ్ ఏర్పాట్లకు అడ్డంకులను తొలగించే పనులను చేపట్టాయి. కార్యక్రమాన్ని మరింత ముందుకు తీసుకెళ్లేందుకు సంసిద్ధమయ్యాయి. జాతీయ స్థాయిలో జరిగే ఈ కార్యక్రమాన్ని ముందుకు నడిపించడానికి, ప్రజా భాగస్వామ్యంతో ఒక ఉద్యమంగా నిర్వహించడానికి సిద్ధపడ్డాయి.